b'\n_START_ARTICLE_\nP\xc3\xbcha J\xc3\xbcri kompanii\n_START_PARAGRAPH_\nP\xc3\xbcha J\xc3\xbcri kompanii (itaalia keeles Compagnia di San Giorgio) nimetuse all on tuntud kolm P\xc3\xbcha J\xc3\xbcri lipu all v\xc3\xb5idelnud palgas\xc3\xb5durite v\xc3\xa4esalka XIV sajandi Itaalias.\n_START_SECTION_\nEsimene P\xc3\xbcha J\xc3\xbcri kompanii \xe2\x80\x93 Lodrisio Visconti (1339)\n_START_PARAGRAPH_\nEsimene P\xc3\xbcha J\xc3\xbcri kompanii nime kandev v\xc3\xa4esalk (umbes 6500 meest) formeeriti 1339. aastal Lodrisio Visconti poolt osalemaks Parabiago lahingus (21. veebruar 1339). V\xc3\xa4esalk purustati Parabiago lahingus, kus legendi j\xc3\xa4rgi osales ka pilvelt alla ratsutanud P\xc3\xbcha Ambrosius.\n_START_SECTION_\nTeine P\xc3\xbcha J\xc3\xbcri kompanii \xe2\x80\x93 Ambrogio Visconti (1365)\n_START_PARAGRAPH_\nTeise P\xc3\xbcha J\xc3\xbcri kompanii moodustas 1365. aastal Bernab\xc3\xb2 Visconti vallaspoeg Ambrogio Visconti. V\xc3\xa4esalk purustati Bergamo m\xc3\xa4ssu ajal 1374. aastal.\n_START_SECTION_\nKolmas P\xc3\xbcha J\xc3\xbcri kompanii \xe2\x80\x93 Alberico da Barbiano (1377)\n_START_PARAGRAPH_\nSuurima tuntuse saavutas Alberico da Barbiano poolt 1377. aastal moodustatud P\xc3\xbcha J\xc3\xbcri kompanii. Selles peaasjalikult itaallastest koosnevas v\xc3\xa4esalgas v\xc3\xb5itlesid teiste seas kondotjeerid Braccio da Montone, Muzio Attendolo Sforza, Ugolotto Biancardo, Jacopo dal Verme, Facino Cane, Ottobono Terzi ja Ceccolino da Michelotti._NEWLINE_Alberico kompaniis edendati ratsav\xc3\xa4e lahinguvarustust ja taktikat, suurt t\xc3\xa4helepanu p\xc3\xb6\xc3\xb6rati lahingulisele ettevalmistusele. Algselt paarisajast mehest koosnev v\xc3\xa4esalk suurenes peagi nelja tuhande v\xc3\xb5itlejaga v\xc3\xa4eosaks. Esimene "t\xc3\xb6\xc3\xb6leping" (itaalia keeles condotta) s\xc3\xb5lmiti 1378. aastal Milano valitseja Bernab\xc3\xb2 Viscontiga._NEWLINE_Alberico da Barbiano v\xc3\xa4esalk toetas paavst Urbanust tema v\xc3\xb5itluses vastupaavst Clemens VII vastu.'